Povzetek

Ocena učinka nadaljnjega predloga za spremembo prilog k direktivi o rakotvornih in mutagenih snoveh 2004/37/ES.

A. Nujnost ukrepanja

Zakaj? V čem je težava?

Izpostavljenost rakotvornim in mutagenim snovem na delovnem mestu lahko povzroči raka, ki je najpogostejša z delom povezana zdravstvena težava v EU-28, in druge pomembne zdravstvene težave. Da bi izboljšala zaščito delavcev pred tovrstnimi tveganji, je EU sprejela direktivo o rakotvornih in mutagenih snoveh 2004/37/ES. Direktiva določa zahteve na tem področju za odpravo ali zmanjšanje izpostavljenosti, vključno z mejnimi vrednostmi za poklicno izpostavljenost. Vendar jo je treba redno posodabljati na podlagi razpoložljivih podatkov, vključno z znanstvenimi in tehničnimi podatki. Pripravljena sta bila dva zakonodajna predloga za posodobitev direktive o rakotvornih in mutagenih snoveh, in sicer COM(2016)248 in COM(2017)11, ki skupaj obravnavata 20 rakotvornih snovi. Prvo spremembo, tj. Direktivo (EU) 2017/2398, sta sozakonodajalca že sprejela. Ta ocena učinka, ki spremlja tretji predlog, zajema dodatnih pet kemijskih dejavnikov, ki jim je na delovnem mestu izpostavljenih okrog milijon delavcev.

Kaj naj bi prinesla ta pobuda?

Pobuda ima tri specifične cilje: ·zmanjšati poklicno izpostavljenost rakotvornim in mutagenim snovem v Evropski uniji; ·povečati učinkovitost okvira EU z njegovo posodobitvijo na podlagi strokovnega znanja; ·doseči bolj uravnoteženo zaščito delavcev po vsej EU pred rakotvornimi snovmi in obenem zagotoviti večjo jasnost in enake konkurenčne pogoje za gospodarske subjekte.

Kakšna je dodana vrednost ukrepanja na ravni EU?

Določitev novih ali posodobitev obstoječih mejnih vrednosti za poklicno izpostavljenost v Prilogi III k Direktivi bo zagotovila večjo jasnost za delodajalce in izvršilne organe, s čimer se bosta olajšali in izboljšali skladnost in izvrševanje določb direktive o rakotvornih in mutagenih snoveh ter s tem zaščita delavcev. Z znižanjem obstoječih nacionalnih mejnih vrednosti in zapolnitvijo vrzeli neobstoječih nacionalnih mejnih vrednosti lahko ukrepi EU prispevajo k nadaljnji krepitvi minimalne osnove zaščite vseh delavcev EU na tem področju ter k ustvarjanju enakih konkurenčnih pogojev za podjetja v EU. Samo ukrepi, ki jih sprejmejo posamezne države članice, ne morejo obravnavati teh vprašanj, zato se za dosego tega cilja zdi potrebno ukrepati na ravni EU, kot je skladno s členom 5(3) PEU.

B. Rešitve

Katere zakonodajne in nezakonodajne možnosti politike so se upoštevale? Ali ima katera od njih prednost? Zakaj?

Številne možnosti v zvezi z zajetimi rakotvornimi snovmi so bile ugotovljene in opuščene. Na primer, prepoved teh snovi na delovnem mestu se je štela za nesorazmerno, zanašanje na nezakonodajne smernice ali samourejanje pa ne bi moglo znatno prispevati k reševanju ugotovljenih težav. Predlogi za zakonodajne možnosti glede petih rakotvornih snovi (mejne vrednosti za poklicno izpostavljenost v Prilogi III) so temeljili na izidih razprav med znanstveniki, delodajalci, delavci in predstavniki držav članic. Za večino rakotvornih snovi so bile obravnavane tudi strožje in manj stroge možnosti. Izbrane možnosti se štejejo za dopolnilne, v zadevnih primerih pa tudi kot dodana vrednost obstoječim ukrepom iz uredbe REACH. Pravno varnost za zainteresirane strani je najlažje doseči z jasno navedbo kemijskih dejavnikov v okviru direktive o rakotvornih in mutagenih snoveh, skupaj z mejnimi vrednostmi za poklicno izpostavljenost, ki omogočajo upravljanje tveganja poklicne izpostavljenosti rakotvornim kemijskim snovem.

Kdo podpira katero možnost?